भंडाऱ्यातील आरटीओ कार्यालयाच्या नवीन इमारतीची पाहणी; सार्वजनिक बांधकाम मंत्री शिवेंद्रराजे भोसले यांचे सुविधांवर लक्ष

भंडारा : प्रादेशिक परिवहन कार्यालयाच्या नवीन इमारतीला सार्वजनिक बांधकाम मंत्री शिवेंद्रराजे भोसले यांनी भेट देत इमारतीच्या बांधकामाची पाहणी केली. यावेळी त्यांनी इमारतीतील विविध सुविधांची तसेच कार्यालयीन व्यवस्थेची माहिती संबंधित अधिकाऱ्यांकडून जाणून घेतली.

नवीन इमारतीच्या बांधकामासोबतच रस्ते, संरक्षण भिंत, बोअरवेल, जमीन विकास, पाणीपुरवठा आणि स्वच्छता व्यवस्था यांसारख्या मूलभूत सुविधांचाही मंत्री भोसले यांनी आढावा घेतला. कार्यालयात नागरिकांना आवश्यक सुविधा उपलब्ध आहेत की नाहीत, याचीही त्यांनी पाहणी केली.

अग्निसुरक्षा आणि आधुनिक सुविधांवर भर

इमारतीमध्ये केव्हीए जनरेटर, अग्निशामक यंत्रणा, बाहेरील परिसरातील रोषणाई, वातानुकूलन यंत्रणा, सौर ऊर्जा, ट्रान्सफॉर्मर आणि सीसीटीव्ही यांसारख्या सुविधांचा समावेश करण्यात आला आहे. या सर्व सुविधांची कार्यक्षमता आणि उपलब्धतेबाबतही मंत्री भोसले यांनी अधिकाऱ्यांकडून माहिती घेतली.

हेही वाचा – नाशिककरांसाठी मोठी खुशखबर! शहराच्या रस्त्यावर धावणार ५० ई-बसेस

बांधकामाच्या दर्जाबाबत सूचना

पाहणीदरम्यान मंत्री शिवेंद्रराजे भोसले यांनी इमारतीच्या बांधकामाचा दर्जा, उपलब्ध सुविधा आणि कार्यालयीन कामकाजाची कार्यक्षमता याबाबत संबंधित अधिकाऱ्यांशी चर्चा केली. शासकीय इमारत उभारताना गुणवत्तेला प्राधान्य देण्याच्या सूचना त्यांनी दिल्या.

नागरिकांना परिवहन विभागाच्या सेवा अधिक चांगल्या, सुलभ आणि प्रभावी पद्धतीने उपलब्ध करून देण्यासाठी आवश्यक त्या सुविधा सक्षम करण्याच्या दृष्टीने त्यांनी अधिकाऱ्यांना मार्गदर्शन केले. आधुनिक सुविधांनी सुसज्ज आरटीओ कार्यालयामुळे नागरिकांना अधिक चांगल्या सेवा मिळण्यास मदत होणार आहे.